Doložka zlučiteľnosti
nariadenia vlády Slovenskej republiky
 s právom Európskych spoločenstiev a právom Európskej únie

1.	Predkladateľ nariadenia vlády: Vláda Slovenskej republiky.

2.	Názov návrhu nariadenia vlády: Návrh nariadenia vlády Slovenskej republiky o minimálnych bezpečnostných a zdravotných požiadavkách pri používaní pracovných prostriedkov.

3.	Problematika návrhu nariadenia vlády:
a)	je upravená v práve Európskych spoločenstiev:

- pramene primárneho práva: v článkoch 136 a 137 Zmluvy o založení  ES v platnom znení, ktoré upravujú spoluprácu v sociálnej oblasti a v rámci nej aj záležitosti dotýkajúce sa zlepšovania najmä pracovného prostredia s ohľadom na ochranu zdravia a bezpečnosti pracovníkov;
- pramene sekundárneho práva: v Smernici Rady 89/655/EHS z 30. novembra 1989 o minimálnych požiadavkách na bezpečnosť a ochranu zdravia pri používaní pracovných zariadení pracovníkmi pri práci (druhá samostatná smernica v zmysle článku 16 ods. 1 smernice 89/391/EHS) a v Smernici Európskeho parlamentu a Rady 2001/45/ES z 27. júna 2001, ktorou sa mení a dopĺňa smernica Rady 89/655/EHS o minimálnych požiadavkách na bezpečnosť a ochranu zdravia pri používaní pracovných prostriedkov pracovníkmi pri práci (druhá samostatná smernica v zmysle článku 16 ods. 1 smernice 89/391/EHS),

b)	nie je upravená v práve Európskej únie,

c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám  a Európskej únii:
a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení  Slovenskej republiky k Európskej únii: 

Záväzok Slovenskej republiky vyplýva z čl. 53 a 54 Aktu o podmienkach pristúpenia pripojenom k Zmluve o pristúpení Slovenskej republiky k Európskej únii.

b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení  Slovenskej republiky k Európskej únii: 

Prechodné obdobia nie sú. 

c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca:

Podľa čl. 54 Aktu o podmienkach pristúpenia pripojenom k Zmluve o pristúpení Slovenskej republiky k Európskej únii lehota na prebratie smernice Rady 89/655/EHS v znení smernice Rady 95/63/ES a smernice Európskeho parlamentu a Rady 45/2001/ES bol 1. máj 2004.
Predmetná smernica nebola zaradená do žiadneho z návrhov na určenie gestorského ústredného orgánu štátnej správy zodpovedného za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov.

d)	informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení:
 
Proti Slovenskej republike nezačalo žiadne konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia:

Predmetná smernica Rady 89/655 EHS v znení smernice Rady 95/63/ES a smernice Európskeho parlamentu a Rady 45/2001/ES je úplne prebratá do nariadenia vlády Slovenskej republiky č. 159/2001 Z. z. o minimálnych bezpečnostných a zdravotných požiadavkách pri používaní pracovných prostriedkov v znení nariadenia vlády Slovenskej republiky č. 470/2003 Z. z. (platné od 1. 5. 2001, účinné od 1. 5. 2001, rekonštruované znenie účinné od 1. 12. 2003).

Príprava navrhovanej úpravy je odôvodnená zrušením zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov, čím stratilo právnu oporu v súčasnosti platné nariadenie vlády Slovenskej republiky č. 159/2001 Z. z. v znení nariadenia vlády 470/2003 Z. z. 

5.	Stupeň zlučiteľnosti návrhu nariadenia vlády s právom Európskych spoločenstiev a právom Európskej únie: Úplný.

6.	Gestor a spolupracujúce rezorty: Ministerstvo práce, sociálnych vecí a rodiny Slovenskej republiky.